SKRIFTLIG FORESPØRGSEL E-2963/00

af Daniela Raschhofer (NI) til Kommissionen

(20. september 2000)

Om: Varigheden af bankoverførsler

Siden euroens indførelse har de nationale valutaer kun været underenheder i den fælles valuta, men alligevel tager både indenlandske og EU-interne bankoverførsler adskillige dage. I den elektroniske tidsalder er det uforståeligt, at bankernes kunder må vente i adskillige dage på kreditering af overførsler, medens bankerne i dette tidsrum opnår ikke ubetydelige fortjenester på forrentning og rentebesparelse.

I svarene på skriftlig forespørgsel E-109/99 af 29. marts 1999(1) og P-3864/98 af 28. januar 1999(2) understregede Kommissionen nødvendigheden af at skabe forbedringer på dette område.

Medlemsstaternes centralbanker benytter sig nu af såkaldte real time overførsler.

Kommissionen bedes oplyse følgende:

- Er der siden da hhv. hvornår vil der blive truffet konkrete foranstaltninger til forbedring af situationen?

- Hvornår vil bankerne tilbyde deres kunder de såkaldte real time overførsler?

- Hvor mange penge går forbrugerne glip af som følge af den mistede forrentning?

- Hvor stor er bankernes fortjeneste på eventuel forretning?

- Er der i denne forbindelse muligvis tale om en slags kartel (samordnet praksis)?

- Arbejdes der som led i forskellige projekter såsom e-Europe på en mere effektiv og gunstigere løsning for kunderne?

(1) EFT C 348 af 3.12.1999, s. 22.

(2) EFT C 182 af 28.6.1999, s. 130.

Svar afgivet på Kommissionens vegne af Frederik Bolkestein

(26. oktober 2000)

Kommissionen har flere gange forklaret, at euroens indførelse ikke i sig selv og uden videre vil føre til en nedsættelse af omkostningerne ved grænseoverskridende pengeoverførsler eller til en afkortning af disses varighed, hovedsagelig fordi de nødvendige infrastrukturer ikke er til stede. I meddelelsen af 31. januar 2000 om detailbetalinger i det indre marked(1) opfordrer Kommissionen bankerne til at forbedre strukturerne for grænseoverskridende overførsler af mindre beløb. Talrige arbejder er i gang såsom indførelsen af IBAN (International Bank Account Number) eller IPI (International Payment Instruction), eller indførelse af en ordning for overførsler af mindre beløb (STEP 1). Kommissionen vil bestræbe sig for, at situationen forbedres væsentligt inden den 1. januar 2002.

I direktiv 97/5/EF om grænseoverskridende pengeoverførsler(2) står der, at overførselstransaktionen skal være gennemført i løbet af højst seks dage. At en undersøgelse om overførsler på 100 EUR, der blev foretaget for Kommissionen, og som blev offentliggjort i april 2000, fremgår det, at gennemsnitsvarigheden var på 3,4 dage, men at lidt over 4 % af transaktionerne overskred fristen på 6 dage. Denne manglende overholdelse af direktivets bestemmelser bekymrer Kommissionen. Den har anmodet medlemsstaterne om en forklaring.

De øvrige spørgsmål går ud fra det princip, at transaktioner foretages real time. For så vidt angår grænseoverskridende overførsler, er dette muligt i visse særlige tilfælde, men det er ikke det almindelige. Det skønnes i dag, at der stadig er 90 % af transaktionerne, som på et eller andet tidspunkt kræver manuel indgriben. Alle de skridt, der for tiden tages, har til formål at automatisere disse transaktioner.

Det ærede medlem kommer endelig ind på spørgsmålet om valørdatoer. Kommissionen finder, at disse bestemmelser indgår i konkurrencen, og at kunden derfor må oplyses herom. Kommissionen er ikke i besiddelse af oplysninger om, hvor meget der tabes eller vindes ved denne mekanisme. Skulle det vise sig, at kreditinstitutterne har en indbyrdes aftale om at benytte ens valørdatoer, kan der være tale om overtrædelse af EF's konkurrenceregler.

(1) KOM(2000) 36 endelig.

(2) EFT L 43 af 14.2.1997.